Ν. 4623/2019 «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση, συνταξιοδοτικές ρυθμίσεις και άλλα επείγοντα ζητήματα» (ΦΕΚ με Αριθμ. 134, Τεύχ. Α΄, στις 9-8-2019).

**ΚΕΦΑΛΑΙΟ Ζ΄**

**ΔΙΑΤΑΞΕΙΣ ΥΠΟΥΡΓΕΙΟΥ ΠΡΟΣΤΑΣΙΑΣ ΤΟΥ ΠΟΛΙΤΗ**

**Άρθρο 91**

**Συντονιστικό Όργανο Πολιτικής Προστασίας**

1. Συστήνεται Συντονιστικό Όργανο Πολιτικής Προστασίας, εφεξής Συ­ντονιστικό Όργανο, το οποίο συγκροτείται με απόφαση του Γενικού Γραμ­ματέα Πολιτικής Προστασίας και αποτελείται από τα εξής μέλη:

α. τον Γενικό Γραμματέα ή τον αναπληρωτή του, ο οποίος ορίζεται Πρό­ε­δρος του Συντονιστικού Οργάνου,

β. τον Διοικητή του Συντονιστικού Οργάνου, ο οποίος ορίζεται ως ανα­πληρωτής του Προέδρου,

γ. τους Αρχηγούς του Πυροσβεστικού Σώματος, της Ελληνικής Αστυ­νο­μίας και του Λιμενικού Σώματος - Ελληνικής Ακτοφυλακής ή εξουσιο­δο­τημένους εκπρόσωπους τους,

δ. τον Υπαρχηγό του Γενικού Επιτελείου Εθνικής Άμυνας (ΓΕΕΘΑ),

ε. τον Διοικητή του Εθνικού Κέντρου Επιχειρήσεων Υγείας (ΕΚΕΠΥ),

στ. τον Διοικητή του Εθνικού Κέντρου Επιχειρήσεων Πολιτικής Προ­στα­σίας (ΚΕΠΠ),

ζ. τον Πρόεδρο του Εθνικού Κέντρου Άμεσης Βοήθειας (ΕΚΑΒ),

η. τους δεκατρείς (13) Περιφερειακούς Συντονιστές Πολιτικής Προστα­σίας.

2. Με απόφαση του Γενικού Γραμματέα Πολιτικής Προστασίας, αναλό­γως του βαθμού επικινδυνότητας της κατάστασης, δύναται να συμμετέ­χουν στις συνεδριάσεις του Συντονιστικού Οργάνου, με εξουσιοδότηση για λήψη αποφάσεων, υπηρεσιακοί παράγοντες και επιτελικά στελέχη ορ­γα­νισμών, φορέων ή εταιρειών κοινής ωφέλειας, μεταφορών, επικοινω­νιών, συγκοινωνιακών και άλλων υποδομών, του δημοσίου και ιδιωτικού τομέα, εκπρόσωποι εθνικής εμβέλειας, εθελοντικών και μη κυβερνητικών οργα­νώσεων, του Συστήματος Εθελοντισμού Πολιτικής Προστασίας συ­ναφούς αντικειμένου με τους σκοπούς της πολιτικής προστασίας ή στε­λέχη άλλων φορέων.

3. Σε εξαιρετικές περιπτώσεις, το Συντονιστικό Όργανο μπορεί να συ­νε­δριάζει με τη συμμετοχή των κατά περίπτωση αρμόδιων Υπουργών, ύ­στερα από σχετική πρόσκληση του Υπουργού Προστασίας του Πολίτη, ο οποίος στην περίπτωση αυτή προεδρεύει.

**Άρθρο 92**

**Διοικητής Συντονιστικού Οργάνου Πολιτικής Προστασίας**

1. Συστήνεται μία θέση Διοικητή του Συντονιστικού Οργάνου στη Γε­νική Γραμματεία Πολιτικής Προστασίας, με βαθμό 2ο της κατηγορίας ει­δικών θέσεων. Η θέση του προηγούμενου εδαφίου πληρούται με διορισμό ή α­νάθεση καθηκόντων με απόφαση του Γενικού Γραμματέα Πολιτικής Προ­στασίας, η οποία δημοσιεύεται στην Εφημερίδα της Κυβερνήσεως. Με την απόφαση διορισμού ή ανάθεσης καθηκόντων του Γενικού Γραμ­ματέα της Πολιτικής Προστασίας καθορίζονται και τα καθήκοντα του Διοικητή. Με όμοια απόφαση απολύεται ο Διοικητής οποτεδήποτε, χωρίς η απόλυση αυτή να δημιουργεί δικαίωμα αποζημίωσης του απολυομένου.

2. Ο Διοικητής απασχολείται με σύμβαση ιδιωτικού δικαίου ορισμένου χρόνου. Στη σύμβαση τίθεται απαραιτήτως ο όρος ότι αυτή λύεται αυτοδι­καίως και χωρίς αποζημίωση και ο προσληφθείς απολύεται με την αποχώ­ρηση για οποιονδήποτε λόγο του Γενικού Γραμματέα Πολιτικής Προστα­σίας.

3. Ως Διοικητής επιλέγεται πρόσωπο εγνωσμένου κύρους, που διακρί­νεται για την επιστημονική του κατάρτιση και την επιχειρησιακή και διοι­κητική του εμπειρία, όπως απαιτούν ο σκοπός και η δράση του Συντονι­στικού Οργάνου. Για το διορισμό στη θέση του Διοικητή απαιτούνται του­λάχι­στον τα εξής προσόντα:

α. Πτυχίο Α.Ε.Ι. ή ισότιμος τίτλος σπουδών σχολών της αλλοδαπής,

β. Επιχειρησιακή εμπειρία τουλάχιστον δέκα (10) ετών, ανάλογη με τις απαιτήσεις και τις ανάγκες του Συντονιστικού Οργάνου.

γ. Εμπειρία τουλάχιστον πέντε (5) ετών, σε θέσεις ευθύνης, ενδεικτικώς αναφερόμενων των θέσεων που σχετίζονται με τη διοίκηση ανθρώπινου δυναμικού, την κατάρτιση στρατηγικών σχεδίων, τη διαχείριση έργων και δραστηριοτήτων, τη στοχοθεσία, το συντονισμό ομάδων και την παρακο­λούθηση επίτευξης στόχων.

4. Ως πρόσθετα προσόντα κατά την επιλογή του Διοικητή, θεωρούνται οι μεταπτυχιακοί τίτλοι διάρκειας τουλάχιστον ενός (1) έτους ή διδακτο­ρικοί τίτλοι, ελληνικού Α.Ε.Ι. ή αναγνωρισμένου ισότιμου τίτλου της αλ­λοδα­πής, σε γνωστικά αντικείμενα που συμβάλλουν στην εκπλήρωση των σκο­πών του Συντονιστικού Οργάνου.

**Άρθρο 93**

**Περιφερειακός Συντονιστής Πολιτικής Προστασίας**

1. Σε κάθε περιφέρεια συστήνεται μία θέση περιφερειακού Συντονιστή Πολιτικής Προστασίας, για την υποβοήθηση του Περιφερειάρχη σε θέ­ματα πολιτικής προστασίας. Οι Περιφερειακοί Συντονιστές του προηγού­μενου εδαφίου προσλαμβάνονται με σύμβαση εργασίας ιδιωτικού δικαίου ορισμένου χρόνου, η διάρκεια της οποίας δεν μπορεί να υπερβαίνει τη θη­τεία της περιφερειακής περιόδου εντός της οποίας προσλήφθηκαν.

2. Οι Περιφερειακοί Συντονιστές Πολιτικής Προστασίας έχουν αποφα­σι­στικού χαρακτήρα αρμοδιότητες, οι οποίες μεταβιβάζονται από τον εκά­στοτε Περιφερειάρχη και αναφέρονται αποκλειστικά σε αυτόν. Περαι­τέρω, οι Περιφερειακές Συντονιστές:

α) συμμετέχουν στο Συντονιστικό Όργανο Πολιτικής Προστασίας της Γε­νικής Γραμματείας Πολιτικής Προστασίας,

β) παρέχουν συμβουλές και διατυπώνουν εξειδικευμένες γνώμες, εγγρά­φως ή προφορικώς, στο αντικείμενο αρμοδιοτήτων της πολιτικής προστα­σίας της Περιφέρειας προς τον Περιφερειάρχη, το Περιφερειακό Συμβού­λιο και τις Επιτροπές της Περιφέρειας, ή τις υπηρεσίες των Υπουργείων Εσωτερικών και Προστασίας του Πολίτη,

γ) παρέχουν υπηρεσίες σχετικές με τις διαδικασίες και τις επιχειρησια­κές δράσεις, που αποσκοπούν στην προστασία της ζωής, υγείας και πε­ριουσίας των πολιτών, των υποδομών και υπηρεσιών ζωτικής σημασίας, καθώς και στη μείωση του κινδύνου καταστροφών, που προκαλούν κατα­στάσεις έ­κτακτης ανάγκης,

δ) εκπονούν μελέτες, συντάσσουν εκθέσεις, υποβάλλουν προτάσεις και ει­σηγήσεις, επεξεργάζονται και παρουσιάζουν στοιχεία απαραίτητα για την υλοποίηση πολιτικών πολιτικής προστασίας.

3. Για την πλήρωση των θέσεων της παραγράφου 1 απαιτούνται:

α. Πτυχίο Α.Ε.Ι. ή ισότιμος τίτλος σπουδών σχολών της αλλοδαπής.

β. Επιχειρησιακή εμπειρία τουλάχιστον πέντε (5) ετών, ανάλογη με τις α­παιτήσεις και τις ανάγκες της Πολιτικής Προστασίας.

γ. Εμπειρία τουλάχιστον τριών (3) ετών, σε θέσεις ευθύνης, ενδεικτικώς αναφερόμενων των θέσεων που σχετίζονται με τη διοίκηση ανθρώπινου δυναμικού, την κατάρτιση στρατηγικών σχεδίων, τη διαχείριση έργων και δραστηριοτήτων, τη στοχοθεσία, το συντονισμό ομάδων και την παρακο­λούθηση επίτευξης στόχων.

4. Η διαδικασία πλήρωσης των θέσεων των Περιφερειακών Συντονι­στών της παραγράφου 1, εκκινεί με δημόσια γνωστοποίηση διά του τύπου, από τον Περιφερειάρχη. Οι Περιφερειακοί Συντονιστές επιλέγονται και διορί­ζονται με απόφαση του οικείου Περιφερειάρχη, η οποία εκδίδεται κα­τόπιν σύμφωνης γνώμης του Γενικού Γραμματέα Πολιτικής Προστασίας και δη­μοσιεύεται στην Εφημερίδα της Κυβερνήσεως. Με απόφαση του οι­κείου Περιφερειάρχη καθορίζονται επίσης οι δραστηριότητες και τα ειδι­κότερα καθήκοντα με τα οποία θα απασχοληθεί ο Περιφερειακός Συντο­νιστής. Ο προσλαμβανόμενος υπογράφειειδική σύμβαση εργασίας ιδιωτι­κού δικαίου ορισμένου χρόνου, από την ημερομηνία της οποίας συνάπτε­ται η εργα­σιακή σχέση με την περιφέρεια και εκκινεί η υποχρέωση του προσλαμβα­νόμενου για παροχή υπηρεσιών.

5. Τα πρόσωπα της παραγράφου 1 διορίζονται και απολύονται με από­φαση του Περιφερειάρχη. Επιπλέον παύουν να ασκούν τα καθήκοντά τους και απολύονται, αυτοδικαίως, αμέσως μόλις ο Περιφερειάρχης που τους προ­σέλαβε, παύσει να ασκεί, για οποιονδήποτε λόγο, τα καθήκοντά του.

6. Κατά τα λοιπά, ισχύουν αναλόγως οι διατάξεις του άρθρου 243 του ν. 3852/2010 (Α΄ 87).